# Antoni Gorgot i Lázaro

Antoni Gorgot i Lázaro (Darnius, 1 de juliol de 1959), més conegut com a Toni Gorgot, és un antic pilot de trial català que va destacar en aquest esport a finals de la dècada del 1970 i començaments de la del 1980. Entre el 1978 i el 1984 va participar amb èxit al campionat del món de trial i en va arribar a guanyar una prova, concretament, la d'Itàlia de 1981. El 1983 va esdevenir el primer català a guanyar els Sis Dies d'Escòcia de Trial. A banda, va guanyar sis campionats d'Espanya consecutius (1978 a 1983), essent l'únic pilot que ha guanyat títols estatals amb cadascuna de les tres marques catalanes: dos amb Bultaco, dos amb OSSA i dos amb Montesa.
Toni Gorgot va destacar pel seu estil de pilotatge innovador, semblant al de Bernie Schreiber. Tant l'un com l'altre eren experts en la conducció amb la roda del davant a l'aire, cosa que els permetia de fer amb més facilitat que els seus rivals els girs complicats de les zones, pivotant amb la roda del darrere.
El gener del 2025, la Federació Catalana de Motociclisme li concedí el premi Legends en reconeixement de la seva trajectòria motociclista.

## Trajectòria esportiva

Fill d'un comerciant forestal, Gorgot s'aficionà al trial de ben jove gràcies als seus amics, fills d'estiuejants barcelonins, molts dels quals tenien motocicletes de trial en uns moments en què aquesta modalitat experimentava un boom a Catalunya. A encara no catorze anys, cap a 1973, els seus pares li van comprar la primera moto, una Montesa Cota 74 que aviat apujà a 123. Quan encara no havia fet els setze, cap a 1975, començà a competir fora de concurs amb una Cota 247 que li deixà Pere Auradell.
Cap a 1976, un amic seu de Figueres, Clavaguera, aconseguí que OSSA el fitxés per a participar com a pilot oficial de la marca en el Campionat d'Espanya Júnior de 1977. Amb l'OSSA MAR, Gorgot va obtenir molt bons resultats en aquest campionat i el va acabar guanyant. Al final de la temporada, arran de la crisi d'OSSA es va quedar sense equip, però en vista del seu ràpid progrés Bultaco el va fitxar per a la temporada següent. Aquell any, 1978, va passar directament a la categoria Súper i el primer any que hi competia ja va aconseguir el campionat d'Espanya, destronant el quatre vegades campió Manuel Soler. L'any següent tornaria a guanyar el títol amb Bultaco.
El 1980, OSSA, sumida en una forta crisi, va apostar fort pel trial i va fitxar Gorgot per ajudar en el desenvolupament del nou model TR 80 (conegut popularment com "la groga"), iniciat per Mick Andrews. Amb OSSA, Gorgot aconseguiria dos campionats espanyols (1980 i 1981) i una victòria en prova puntuable per al campionat del món, concretament a Cuorgnè (província de Torí, Itàlia) el 1981.
El 1982 entrà a formar part de l'equip oficial de Montesa i el maig de 1983, amb el prototip de la futura Cota 330, aconseguí la primera victòria d'un pilot català als Sis Dies d'Escòcia de Trial.
Els anys 1984 i 1985 va pilotar la JJ Cobas creada per l'enginyer barceloní Antonio Cobas, que combinava un xassís original i innovador amb un motor de Bultaco Sherpa T i, més tard, de Montesa Cota 349. Arribats al 1986, va córrer algunes proves amb la Gas Gas poc abans de retirar-se de la competició oficial.

### Retirada

Un cop retirat, Gorgot ha seguit vinculat al trial, principalment com a home fort a Catalunya de l'empresa occitana fabricant de motocicletes Scorpa, havent participat activament en el desenvolupament de la seva motocicleta de trial.
Actualment, Toni Gorgot viu dedicat als negocis familiars i a les seves empreses particulars.

## Palmarès

| Any | Motocicleta | Campionat del Món | Campionat d'Espanya | Altres | Títols |
| 1977 | OSSA | - | 1r Júnior | | 1 |
| 1978 | Bultaco | 7è | 1r | | 1 |
| 1979 | Bultaco | 13è | 1r | | 1 |
| 1980 | OSSA | 7è | 1r | | 1 |
| 1981 | OSSA | 8è | 1r | Guanyador del GP d'Itàlia | 1 |
| 1982 | Montesa | 4t | 1r | | 1 |
| 1983 | Montesa | 5è | 1r | Guanyador dels SSDT | 1 |
| 1984 | JJ Cobas | 17è | 3r | | - |
| 1985 | JJ Cobas | - | 24è | | - |
| 1986 | JJ Cobas? | - | 22è | | - |
| Total victòries | Total victòries | | | 2 | |
| Total títols | Total títols | 0 | 7 | 0 | 7 |

### Notes

* ↑ Al total de títols s'hi compten tots els campionats estatals guanyats
* ↑ Al total de victòries s'hi compten totes les aconseguides en Grans Premis i als SSDT

## Referències

* ↑ «The rider... Gorgot Antonio» (en anglès). trialonline.org. [Consulta: 14 febrer 2011].
* ↑ «Darnius. Personatges il·lustres». xtec.cat. [Consulta: 4 desembre 2009].
* 1 2 «World. Gorgot Antonio» (PDF) (en anglès). trialonline.org. [Consulta: 4 desembre 2009].
* ↑ Pi, Pere. «122. Catalunya, una potència mundial de trialers». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 175-179. ISBN 9788461590353.
* ↑ «Campeonato de España de Trial: Un poco de historia (V)» (en castellà). blogs.motociclismo.es, 22-12-2008. [Consulta: 4 desembre 2009].
* ↑ «An exclusive interview with Trial Champion Toni Gorgot» (en anglès). retrotrials.com, 2014. [Consulta: 22 novembre 2024]. «Vesterinan, Soler, Karlsson, Lampkin and Andrews always have the front wheel on the ground in front. Bernie and me were the first and the best to lift the front wheel to make the tight turn. This help me a lot.»
* ↑ «La FCM celebra la Gala de Premis 2024 a Calafell». fcm.cat. FCM, 20-01-2025. [Consulta: 29 gener 2025].
* 1 2 Alguersuari, Jaume (Director) «Entrevista Toni Gorgot» (en castellà). SOLO MOTO. Garbo Editorial, SA [Barcelona], núm. 169, 30-11-1978, p. 14-18.
* ↑ «Trial de Sabadell (Copa RFME Júnior). Gorgot se impuso entre los “Juniors”» (PDF) (en castellà). Hemeroteca. El Mundo Deportivo, 14-03-1977. [Consulta: 4 desembre 2009].
* ↑ Herrero, Javier «Antonio Gorgot, un individualista más del motociclismo» (en castellà). Moto Verde. Publicaciones Howard España, S.A. [Madrid], núm. 4, 11-1978, p. 22-24.
* ↑ Ayala, Santiago (Director) «1978. Un nuevo campeón: Antonio Gorgot» (en castellà). Moto Verde. Motor Press Ibérica [Madrid], núm. 478, 5-2018, p. 150.
* ↑ «Spanish Trial Bikes» (en castellà). todotrial.com. [Consulta: 4 desembre 2009].
* ↑ «Historia de Montesa» (PDF) (en castellà). motosclasicas.org. Montesa. [Consulta: 2 novembre 2009].
* ↑ «El mundial de trial pasa por Olot» (PDF) (en castellà). Hemeroteca. El Mundo Deportivo, 02-03-1984. [Consulta: 4 desembre 2009].
* ↑ «Scorpa SY 250 2002» (en castellà). todotrial.com, 2002. [Consulta: 4 desembre 2009].
* ↑ «Motoshow de Barcelona» (en castellà). todotrial.com, 2001. [Consulta: 4 desembre 2009].
* ↑ «Trial de Castellón. Victoria i título para Gorgot (Montesa)» (PDF) (en castellà). Hemeroteca. El Mundo Deportivo, 24-10-1982. [Consulta: 4 desembre 2009].

## Enllaços externs

* Entrevista a Toni Gorgot al web Retrotrials de finals del 2014 (anglès)
* Imatges de Toni Gorgot i l'OSSA TR 80 Arxivat 2009-05-26 a Wayback Machine. (castellà)
Campions d'Espanya de trial :
1968 - Pi
1969 - Bultó
1970 - Bultó
1971 - Bultó
1972 - Bultó
1973 - Muñoz
1974 - Soler
1975 - Soler
1976 - Soler
1977 - Soler
1978 - Gorgot
1979 - Gorgot
1980 - Gorgot
1981 - Gorgot
1982 - Gorgot
1983 - Gorgot
1984 - Gallach
1985 - Gallach
1986 - Tarrés
1987 - Tarrés
1988 - Tarrés
1989 - Tarrés
1990 - Tarrés
1991 - Tarrés
1992 - Tarrés
1993 - Tarrés
1994 - Tarrés
1995 - Colomer
1996 - Bilbao
1997 - Colomer
1998 - Colomer
1999 - Colomer
2000 - Colomer
2001 - Lampkin
2002 - Cabestany
2003 - Lampkin
2004 - Raga
2005 - Raga
2006 - Bou
2007 - Raga
2008 - Raga
2009 - Bou
2010 - Raga
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Raga
2021 - Busto
2022 - Busto
2023 - Busto
2024 - Busto :